محمد عثمان غنی قاسمی

**محمد عثمان غنی قاسمی** (1922–2011ء)، جو **علامہ عثمان غنی** کے نام سے معروف تھے، ریاستِ بہار سے تعلق رکھنے والے ایک عالمِ دین، محدث، مدرس اور مصنف تھے، جن کا تعلق دیوبندی مکتبِ فکر سے تھا۔ انھوں نے دار العلوم دیوبند سے فراغت حاصل کی اور بھارت کے مختلف علمی و دینی اداروں میں تدریسی خدمات انجام دیں۔ وہ طویل عرصے تک مظاہر علوم وقف، سہارنپور میں تدریسِ حدیث سے وابستہ رہے اور ایک لمبے عرصے تک شیخ الحدیث کے منصب پر فائز رہے۔ ان کی شرحِ صحیح بخاری، ”نصر الباری“، کو اُردو شروحاتِ بخاری میں سب سے پہلے مکمل ہونے والی اردو شرح کے طور پر تسلیم کیا گیا ہے۔ انھوں نے اپنے آبائی وطن چلمل، ضلع بیگو سرائے میں ”مدرسہ حسینیہ“ کی بھی بنیاد رکھی، جو آج بھی علمی و دینی خدمات انجام دے رہا ہے۔

## ابتدائی و تعلیمی زندگی
محمد عثمان غنی قاسمی 1341ھ مطابق 1922ء کو چلمل، ضلع بیگوسرائے میں عبد اللہ صدیقی کے یہاں پیدا ہوئے۔

ابتدائی تعلیم بیگو سرائے کے بعض مدارس میں حاصل کرنے کے بعد بنگلہ دیش چلے گئے، جہاں مدرسہ اشرف العلوم بڑا کٹہرہ، چوک بازار، ڈھاکہ میں تقریباً چار سال تعلیم حاصل کی۔ ڈھاکہ سے واپسی کے بعد بعض مجبوریوں کی بنا پر چند سال تعلیمی سلسلہ موقوف رہا، پھر انھوں نے مدرسہ معینیہ، سانہہ، بیگو سرائے پھر دار العلوم امدادیہ دربھنگہ میں متوسطات تک کی تعلیم حاصل کی۔

اعلیٰ تعلیم کے لیے انھوں نے 1947ء میں دار العلوم دیوبند کا رخ کیا، جہاں انھوں نے عربی پنجم میں داخلہ لے کر 1369ھ مطابق 1950ء میں وہاں سے سندِ فضیلت حاصل کی۔ ان کے اساتذۂ دار العلوم دیوبند میں حسین احمد مدنی، محمد ابراہیم بلیاوی، اعزاز علی امروہی اور فخر الحسن مرادآبادی کے نام نمایاں ہیں۔

## تدریسی و عملی زندگی
تعلیم سے فراغت کے بعد محمد عثمان غنی قاسمی نے اپنی تدریسی و تصنیفی زندگی کا آغاز بنگلہ دیش کے کسی مدرسے سے کیا۔ اپنے والدِ ماجد کے ساتھ تجارت میں ان کا ساتھ بھی دیا، اپنے علاقے سے بدعات و خرافات کے ازالے کے لیے بھرپور جدوجہد بھی کی اور اس سلسلے میں کتابچے بھی تیار کیے۔ 1955ء میں مدرسہ رشید العلوم چترا، جھارکھنڈ میں ان کا تقرر ہوا، جہاں صحیح مسلم اور جامع ترمذی جیسی کتابوں کے اسباق ان سے متعلق رہے، اس کے بعد چند سال مدرسہ حسینیہ، گریڈیہ اور مدرسہ حسینیہ دیگھی، ضلع بھاگلپور میں بھی مدرس رہے اور وہاں انھوں نے متوسطات کی کتابیں پڑھائیں۔

دسمبر 1962ء انھوں نے چلمل، ضلع بیگو سرائے میں "مدرسہ حسینیہ" کے نام سے ایک دینی مدرسہ قائم کیا۔ ابتدا میں وہ خود مہتمم اور مدرس کی حیثیت سے خدمات انجام دیتے رہے۔ اس ادارے نے علاقے میں دینی تعلیم کے فروغ اور مذہبی شعور کی بیداری میں اہم کردار ادا کیا اور بہت سے طلبہ نے وہیں سے اپنی تعلیمی زندگی کا آغاز کیا۔ اس کے بعد 1963ء سے بارہ سال تک وہ مدرسہ عالیہ فرفرہ شریف، ضلع ہگلی کی مسندِ تدریس پر متمکن رہے اور صحیح بخاری اور تفسیرِ کشاف جیسی کتابوں کا درس دیتے رہے۔

اس کے بعد 1983ء میں انھوں نے دار العلوم تارا پور، گجرات میں تدریسی خدمت شروع کی اور صحیح بخاری اور جامع ترمذی جیسی کتابیں مکمل طور پر ان کے زیرِ تدریس رہیں۔ جب مظاہر علوم سہارنپور کی تقسیم کا سانحہ پیش آیا تو مظفر حسین اجراڑوی کی دعوت پر شوال المکرم 1409ھ (مطابق مئی 1989ء) میں انھوں نے مظاہر علوم وقف کی دعوتِ تدریس قبول کی۔ ابتدا میں صحیح بخاری (جلد ثانی) کے اسباق ان سے متعلق رہے اور چند سال کے بعد صحیح بخاری (جلد اول)، صحیح مسلم (مکمل) اور شرح معانی الآثار کے اسباق ان سے متعلق ہوئے۔ اس طرح انھوں نے مظاہر علوم وقف میں وفات تک تقریباً بائیس سال تدریسی خدمات انجام دیں۔

### بیعت و خلافت
محمد عثمان غنی قاسمی پہلے اپنے استاذ حسین احمد مدنی سے بیعت تھے، پھر انھوں نے مظفر حسین اجراڑوی سے تعلقِ بیعت قائم کیا اور شعبان 1406ھ (اپریل 1986ء) میں انھی کی طرف سے اجازتِ بیعت و خرقۂ خلافت سے نوازے گئے۔

## قلمی زندگی
محمد عثمان غنی قاسمی نے ”نصر الباری“ کے نام سے تیرہ جلدوں پر مشتمل صحیح البخاری کی ایک مفصل اردو شرح لکھی، جو سعید احمد پالنپوری کی شرحِ صحیح بخاری ”تحفۃ القاری“ سے قبل اس کتاب کی پہلی مکمل اردو شرح تسلیم کی جاتی تھی۔ کوثر علی سبحانی مظاہری نے لکھا ہے کہ سب سے پہلے محمد عثمان غنی قاسمی ہی نے صحیح بخاری کی شرح مکمل فرمائی۔ اس شرح کی پہلی اشاعت دار التالیف چلمل سے عمل میں آئی، بعد ازاں انھوں نے دیوبند کے مشہور اشاعتی ادارے زکریا بک ڈپو سے معاہدہ کر لیا اور اس کی اشاعت ہندوستان میں اسی ادارے سے ہوئی، جب کہ پاکستان اور بنگلہ دیش کے مختلف اشاعتی اداروں نے بھی اسے اہتمام کے ساتھ شائع کیا۔ بعد کے زمانے میں سلیم اللہ خان کی شرح ”کشفّ الباری عمّا فی صحیح البخاری“ کے ساتھ محمد عثمان غنی قاسمی کے ترجمۂ بخاری کو ملا کر بھی شائع کیا گیا، جو بیس جلدوں پر مشتمل ہے۔

ان کی لکھی گئی شروحات و تصنیفات میں درج ذیل کتابیں شامل ہیں:
* *نصر الحیات* (شرح *[[مشکاۃ المصابیح]]*)
* *دِرایۃ الادب“ (شرحِ ہدایۃ الادب)
* *مرآت* (شرحِ مرقات؛ منطق)
* *فیض الامامین* (6 جلدوں میں *تفسیر الجلالین* کی اردو شرح)
* *شرحِ شرحِ عقائدِ نسفی* (شرحِ *شرح العقائد النسفیہ*)
* *تفہیمات* (شرحِ *مقامات حریری*)
* *آئنۂ حقوق*
* *حیاتِ شیخ الاسلام* (سوانحِ [[حسین احمد مدنی]])
* *گلدستۂ زوجین*
* *اوضح الادب''
* "ترجمۂ قصص النبیین" (ابو الحسن علی حسنی ندوی کی عربی کتاب کا اردو ترجمہ)

مختلف کتابوں پر انھوں نے نوٹس بھی لکھے، جن میں نصر المنعم نوٹ صحیح مسلم، التقریر الکافی نوٹ بیضاوی، نصر المعبود نوٹ سننِ ابی داؤد، تحفۃ البہاری نوٹ صحیح بخاری، الشفاف نوٹ کشاف، سقایہ نوٹ ہدایہ اور نوٹ سراجی شامل ہیں۔

انھوں نے تقریباً چار سو صفحات پر مشتمل ایک ضخیم رجسٹر تیار کیا تھا، جس میں منظم انداز میں درس نظامی کی مختلف درسی کتابوں سے امتحانی سوالات مرتب کیے گئے تھے، جس سے مدارسِ اسلامیہ کے ششماہی و سالانہ امتحانات کے پرچہ ہائے سوالات کی تیاری میں مدد لی جاتی تھی۔ اس رجسٹر میں صحیح بخاری، صحیح مسلم، جامع الترمذی، سنن ابی داؤد، شمائل ترمذی، سنن النسائی، ابن ماجہ، موطا امام محمد، موطا امام مالک، الہدایہ، بدایۃ المبتدی، الدر المختار، تفسیر البیضاوی، تفسیر الکشاف اور نصاب کی دیگر معیاری کتابوں کے سوالات شامل تھے۔

### ان سے متعلق تحقیقی مقالہ
فائزہ بشیر نے 2017ء میں جامعہ پنجاب، لاہور کے شیخ زاید اسلامک سینٹر میں ایم فل سطح پر ”نصر الباری اردو شرح صحیح البخاری (علامہ عثمان غنی): ایک تحقیقی جائزہ“ کے عنوان سے تحقیقی مقالہ پیش کیا۔ مقالہ بنیادی طور پر ”نصر الباری“ کے منہجِ تحقیق، اسلوبِ تالیف اور علمی قدر و قیمت کے تجزیے پر مشتمل ہے، تاہم اس کے ابتدائی ابواب میں علامہ محمد عثمان غنی قاسمی کی سوانحِ حیات اور علمی و تدریسی خدمات کا بھی تعارف پیش کیا گیا ہے۔

## ذاتی زندگی
محمد عثمان غنی قاسمی کی دو شادیاں ہوئیں۔ پہلی اہلیہ کا انتقال 1955ء میں ہوا، جن سے ان کی تین بیٹیاں پیدا ہوئیں، جو ان کی حیات ہی میں وفات پا گئیں۔ پہلی بیوی کے انتقال کے بعد انھوں نے دوسری شادی کی، جن سے ان کے یہاں تین بیٹیاں اور ایک بیٹا، محمد عمران عثمانی، پیدا ہوئے، جو باحیات ہیں۔ ان کی دوسری اہلیہ بھی ان کی وفات سے تقریباً دو سال قبل، 5 رمضان 1430ھ (27 اگست 2009ء) کو چل بسی تھیں۔

## وفات
محمد عثمان غنی قاسمی کا انتقال 13 جنوری 2011ء مطابق 13 صفر المظفر 1432ھ کو سہارنپور میں ہوا۔ نمازِ جنازہ ان کے فرزند محمد عمران عثمانی نے مظاہر علوم وقف کے وسیع و عریض صحن میں پڑھائی اور اپنی وصیت کے مطابق انھیں سہارنپور کے ہی ”حاجی شاہ کمال الدین“ نامی قبرستان میں مظفر حسین اجراڑوی کے پہلو میں سپردِ خاک کیا گیا۔

[تصغیر|محمد عثمان غنی قاسمی کی تربت پر لگا ہوا کتبہ، حاجی شاہ کمال الدین قبرستان، [سہارنپور]]

## مزید دیکھیے
* دار العلوم دیوبند
* مظاہر علوم وقف قدیم
* دیوبندی شخصیات کی فہرست

## حوالہ جات

زمرہ:بھارت کے سنی علما
زمرہ:دیوبندی شخصیات
زمرہ:دار العلوم دیوبند کے فضلا
زمرہ:ضلع بیگوسرائے کی شخصیات
زمرہ:1922ء کی پیدائشیں
زمرہ:2011ء کی وفیات
زمرہ:محدثین